Diari Oficial de la Generalitat Valenciana


Sumari del DOGV 3239, del 11-05-1998 (1998/3299)

ORDRE de 27 d'abril de 1998, de la Conselleria d'Ocupació, Indústria i Comerç, per la qual es dicten normes per a la concessió de subvencions a professorat, centres educatius de nivells no universitaris públics i privats concertats, de la Comunitat Valenciana, per a realització de projectes d'educació del consumidor.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3239

Data del DOGV
:   11-05-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/3299


Data del document
:   27-04-1998

Organisme emissor
:   Conselleria d'Ocupació, Indústria i Comerç

Tipus de document
:   Ordre

ORDRE de 27 d'abril de 1998, de la Conselleria d'Ocupació, Indústria i Comerç, per la qual es dicten normes per a la concessió de subvencions a professorat, centres educatius de nivells no universitaris públics i privats concertats, de la Comunitat Valenciana, per a realització de projectes d'educació del consumidor. [1998/X3299]
  
L'Estatut de Consumidors i Usuaris de la Comunitat Valenciana estableix, en els articles 17 i 18, el dret a l'educació i la formació dels consumidors i assenyala que "la Generalitat, en l'àmbit de la seua competència, introduirà i fomentarà en els diversos nivells educatius, amb prioritat en l'Educació General Bàsica, l'ensenyament de matèries relacionades amb el consum i l'exercici dels drets dels consumidors".
  
D'altra banda, la Generalitat Valenciana, en els diferents currículums oficials dels ensenyaments no universitaris de la Comunitat Valenciana, inclou l'Educació del Consumidor com un dels temes transversals que ha d'estar present en les diferents àrees i matèries.
  
En aquest sentit la Conselleria d'Ocupació, Indústria i Comerç en col·laboració amb la Conselleria de Cultura, Educació i Ciència convoca anualment un Programa d'Educació del Consumidor a l'Escola que ofereix als centres educatius, alumnat i professorat, recursos i materials didàctics perquè puguen desenvolupar activitats d'educació del consumidor. A fi d'ampliar aquesta línia d'actuació i possibilitar la realització de projectes educatius en matèria de consum, és voluntat d'aquesta Conselleria donar suport als esmentats projectes.
  
En virtut d'això, i fent ús de les facultats atribuïdes per l'article 35 de la Llei 5/1983, de 30 de desembre, i l'article 47 del Text Refós de la Llei d'Hisenda Pública de la Generalitat Valenciana,
  
ORDENE
  
Capítol I
  
Disposicions generals
  
Article 1. Objecte i àmbit
  
L'objecte d'aquesta ordre és establir el règim de sol·licitud i concessió d'ajudes a professorat, centres educatius de nivells no universitaris públics i privats concertats, de la Comunitat Valenciana, per a finançar les despeses derivades de la realització de projectes d'educació del consumidor, d'acord amb les consignacions previstes en la Llei de Pressupostos de la Generalitat Valenciana per a l'exercici 1998.
  
Article 2. Accions susceptibles de suport
  
1. Les subvencions seran destinades a finançar les següents modalitats de projectes:
  
- Projectes la finalitat dels quals siga incorporar l'educació del consumidor al currículum oficial de centre, cicle o curs.
  
- Projectes la finalitat dels quals siga elaborar materials i jocs didàctics que servisquen de recursos per al desenvolupament de l'educació del consumidor.
  
Els projectes podran desenvolupar, sense perjudici d'altres temes, els següents:
  
- La nova moneda europea: l'euro.
  
- L'ecoconsum.
  
- La publicitat.
  
- L'oci i el consum.
  
- Els drets del consumidor.
  
2. L'import de les subvencions concedides tindrà la finalitat de sufragar parcialment les despeses que al professorat o centre docent els genere el desenvolupament del projecte, que en cap cas podrà destinar-se a l'adquisició de material inventariable. D'altra banda, no podrà ser de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost del projecte que desenvoluparà el centre.
  
Article 3. Beneficiaris de les ajudes
  
1. Podran ser beneficiaris de les ajudes el professorat, els centres educatius públics i privats concertats de la Comunitat Valenciana que impartisquen els ensenyaments següents:
  
- Educació Infantil.
  
- EGB i Educació Primària.
  
- Educació Secundària Obligatòria, BUP, FP i ensenyaments de règim especial.
  
- Educació Especial.
  
- Educació de les Persones Adultes.
  
Article 4. Presentació de sol·licituds i termini
  
1. El professorat, els centres educatius públics i privats concertats interessats, hauran d'adreçar les peticions a la Direcció General de Comerç i Consum, i presentar-les, mitjançant l'imprès normalitzat, en el registre de la Conselleria d'Ocupació, Indústria i Comerç, carrer de Colom, núm. 66, 46969 València, o bé per mitjà de qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. S'haurà de presentar la següent documentació:
  
a) Sol·licitud de subvenció signada pel sol·licitant i en tot cas pel director o la directora del centre com a president o presidenta del Consell Escolar o titular del centre, segons model de l'annex I.
  
b) Si escau, documentació acreditativa i identificadora del sol·licitant i el seu representant legal.
  
c) Programa detallat de l'activitat on es concretarà:
  
- Títol del projecte educatiu i professor o professora responsable
  
- Descripció del projecte i la seua contextualització al centre educatiu.
  
- Formulació d'objectius en els àmbits de coneixement, hàbits i actituds per als nivells i cicles implicats.
  
- Metodologia utilitzada.
  
- Programació i temporalització de les activitats que haurà de desenvolupar l'alumnat.
  
- Descripció, si escau, dels recursos i suports utilitzats en l'elaboració de materials i jocs didàctics.
  
- Guia didàctica d'utilització per al professorat.
  
- Criteris d'avaluació que cal utilitzar en el projecte.
  
d) Certificat de l'informe favorable del Consell Escolar del centre.
  
e) Dades de domiciliació bancària segons model facilitat a aquest efecte (fitxa de manteniment de tercers), tret que s'hagen presentat amb anterioritat davant de la Conselleria d'Ocupació, Indústria i Comerç i no hagen experimentat variació.
  
3. El termini per a sol·licitar les subvencions regulades en aquesta ordre serà de 30 dies naturals a partir de l'endemà de la publicació en el Diari Oficial de la Generalitat Valenciana.
  
4. Quan la sol·licitud no reunisca els requisits assenyalats en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb aquesta ordre resulte exigible, es demanarà a la persona interessada que, en el termini de 10 dies, esmene la falta o adjunte els documents preceptius, amb indicació que, si no ho fa així, es considerarà que desisteix de la seua petició, i s'hi arxivarà sense més tràmit.
  
Article 5. Criteris d'avaluació de les sol·licituds
  
La concessió de subvencions es realitzarà d'acord amb els següents criteris:
  
1. La qualitat i el rigor en l'elaboració de projecte educatiu.
  
2. La interdisciplinarietat que desenvolupa el projecte.
  
3. La incardinació del projecte presentat en el Projecte Curricular.
  
4. El nombre d'alumnes als quals s'adreça l'activitat.
  
5. El grau de participació de la comunitat escolar i social del seu entorn.
  
Article 6. Resolució de concessió d'ajudes
  
1. La Direcció General de Comerç i Consum podrà demanar al sol·licitant l'aportació addicional d'altres documents o dades complementàries que estime necessàries per a resoldre la sol·licitud presentada, especialment en els casos que així corresponga, la documentació acreditativa de trobar-se al corrent en les obligacions tributàries i davant de la Seguretat Social, en els termes previstos en l'Ordre de 30 de maig de 1996, de la Conselleria d'Economia i Hisenda.
  
2. La competència per a la concessió o denegació de les ajudes previstes en aquesta ordre correspon al conseller d'Ocupació, Indústria i Comerç, a proposta del director general de Comerç i Consum i després de l'informe previ de la comissió qualificadora. La resolució de concessió de l'ajuda, en determinarà expressament la quantia i incorporarà, si escau, les condicions i obligacions que afecten el desenvolupament de l'actuació objecte de subvenció. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. El termini màxim per a resoldre les sol·licituds que es formulen per a la concessió de les ajudes previstes en aquesta ordre serà de dos mesos, comptats des de la data d'acabament del termini de presentació de sol·licituds.
  
4. Transcorregut el termini sense que s'hi haja dictat resolució, s'entendrà desestimada la sol·licitud de concessió d'ajuda en els termes previstos en els articles 43 i 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
5. Les resolucions a què es refereixen els paràgrafs anteriors esgoten la via administrativa i contra aquestes podrà interposar-se un recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos, comptats des de l'endemà de la notificació de la resolució corresponent.
  
Article 7. Resolució d'incidències
  
1. L'òrgan competent per a la concessió de les ajudes previstes en aquesta ordre resoldrà les incidències que es produïsquen amb posterioritat a la seua concessió, com pròrrogues de terminis, modificacions justificades o qualsevol variació de les condicions particulars de la concessió.
  
2. El beneficiari haurà de comunicar en qualsevol moment de la vigència de l'expedient, d'altres ajudes públiques o privades que haguera obtingut o sol·licitat per al mateix projecte amb posterioritat a la data de presentació de la sol·licitud.
  
Article 8. Control de les accions
  
1. Correspondrà a la Direcció General de Comerç i Consum, portar a cap la funció de control de les subvencions concedides, i també l'avaluació i seguiment d'aquest programa.
  
3. El beneficiari estarà obligat a sotmetre's a les actuacions de control financer de la Intervenció General pel que fa a les ajudes concedides.
  
Article 9. Liquidació d'ajudes
  
La liquidació de les ajudes s'efectuarà una vegada justificada l'execució del projecte en la seua totalitat, d'acord amb la sol·licitud presentada i en els termes fixats per a la concessió d'ajuda.
  
S'estableixen com a normes específiques per a la justificació d'aquestes subvencions les següents:
  
1. El lliurament de justificants haurà de realitzar-se a partir de la notificació de la concessió de subvenció, i en tot cas abans de l'1 de novembre de 1998. L'import dels justificants presentats haurà d'abastar la totalitat de la subvenció atorgada.
  
2. Les factures o justificants presentats hauran de ser originals, amb data anterior al 31 de desembre de 1998; i en aquests quedarà reflectit de forma expressa que el pagament s'ha efectuat amb el vistiplau del director del centre.
  
3. Les factures hauran de tenir totes les dades formals que n'exigeix per a l'expedició l'article 3 del Reial Decret 2.402/1985, de 18 de desembre (BOE núm. 312, de 30 de desembre de 1985).
  
Article 10. Obligacions del beneficiari
  
Són obligacions del beneficiari:
  
- Realitzar l'activitat que fonamenta la concessió de la subvenció.
  
- Acreditar la realització de l'activitat, i també el compliment dels requisits i les condicions que determinen la concessió de l'ajuda.
  
- Presentar a la Direcció General de Comerç i Consum un exemplar de la memòria del projecte realitzat abans del 10 de juliol de 1999.
  
Article 11. Minoració i resolució de les ajudes concedides
  
L'alteració d'alguna de les característiques del projecte aprovat, l'incompliment de condicions i terminis establits en la resolució, la no execució parcial del projecte, la falta de justificació de les despeses efectivament realitzades i la concessió amb posterioritat a la presentació de la sol·licitud d'altres ajudes públiques que en el seu conjunt excedisquen dels límits establits, podrà originar la minoració de la subvenció concedida.
  
L'incompliment per part del beneficiari de qualsevol dels requisits, les condicions i la resta de circumstàncies que originaren l'atorgament de la subvenció o la falta de justificació de la realització del projecte, donarà lloc a la incoació per part de l'òrgan competent per a la concessió de les ajudes del corresponent expedient, que podrà finalitzar, si escau, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
DISPOSICIONS ADDICIONALS
  
Primera
  
Per a l'exercici 1998, i de conformitat amb allò que s'ha establit en la Llei 15/1997, de 29 de desembre, de Pressupostos de la Generalitat Valenciana, les ajudes previstes en aquesta ordre es finançaran, d'acord amb el crèdit pressupostari disponible, a càrrec de la secció 11, servei 03, programa 443.10, codi de línia 403/000/98, per un import màxim de 3.000.000 de pessetes.
  
Segona
  
En el cas que els documents que han d'acompanyar la sol·licitud de concessió de les ajudes ja els tinguera qualsevol òrgan de l'administració actuant, el sol·licitant podrà acollir-se a allò que s'ha establit en l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o la dependència on es presentaren o, si escau, s'emeteren, i sempre que no hagen transcorregut més de cinc anys des de l'acabament del procediment al qual corresponguen.
  
En els supòsits d'impossibilitat material d'obtenir la documentació, l'òrgan competent podrà demanar-ne al sol·licitant la presentació o, si de cas hi manca, l'acreditació per uns altres mitjans dels requisits a què es refereix el document.
  
DISPOSICIONS FINALS
  
Primera
  
La Conselleria d'Ocupació, Indústria i Comerç es reserva el dret de publicar els projectes subvencionats durant el temps màxim d'un any, comptat des del lliurament de la memòria final de projecte realitzat.
  
Segona
  
Es faculta el director general de Comerç i Consum perquè dicte les disposicions i adopte les mesures que considere oportunes per al desenvolupament i l'aplicació d'allò que s'ha disposat en aquesta ordre.
  
Tercera
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.
  
València, 27 d'abril de 1998
  
El conseller d'Ocupació, Indústria i Comerç,
  
DIEGO SUCH PÉREZ